**Paskaidrojuma raksts**

**Dienvidkurzemes novada pašvaldības saistošajiem noteikumiem Nr.2024/\_\_**

**“Par Dienvidkurzemes novada pašvaldības līdzfinansējuma piešķiršanu dzīvojamo māju pieslēgšanai centralizētajai ūdensapgādes un / vai kanalizācijas sistēmai”**

|  |  |
| --- | --- |
| 1. Mērķis un nepieciešamības pamatojums | Saistošo noteikumu “Par Dienvidkurzemes novada pašvaldības līdzfinansējuma piešķiršanu dzīvojamo māju pieslēgšanai centralizētajai ūdensapgādes un / vai kanalizācijas sistēmai” (turpmāk – noteikumi) mērķis ir noteikt kārtību, kādā Dienvidkurzemes novada pašvaldība (turpmāk – Pašvaldība) piešķir līdzfinansējumu dzīvojamās mājas pieslēgšanai centralizētajiem ūdensapgādes un/vai kanalizācijas tīkliem Dienvidkurzemes novada administratīvajā teritorijā, kā arī līdzfinansējuma apmēru, tā saņemšanas un izlietošanas kārtību.  Pašvaldības pilnvarojums izstrādāt saistošos noteikumus izriet no [Ūdenssaimniecības pakalpojumu likuma 6. panta](https://likumi.lv/ta/id/275062-udenssaimniecibas-pakalpojumu-likums/#p6) sestās daļas, kas noteic, ka vietējās pašvaldības dome var izdot saistošos noteikumus par līdzfinansējumu nekustamā īpašuma pieslēgšanai centralizētajai ūdensapgādes sistēmai vai centralizētajai kanalizācijas sistēmai, nosakot līdzfinansējuma apmēru un tā saņemšanas nosacījumus.  2024. gadā saņemti 15 (piecpadsmit) pieteikumi līdzfinansējuma saņemšanai centralizētās ūdensapgādes un/vai kanalizācijas sistēmas izbūvei. |
| 1. Fiskālā ietekme uz pašvaldības budžetu | Finanšu līdzekļi ieplānoti Pašvaldības budžetā.  Papildus resursi saistībā ar pašvaldības līdzfinansējuma piešķiršanu, lai nodrošinātu noteikumu izpildi nepieciešami līdz 100 000,00 EUR (viens simts tūkstoši euro un 00 centi) apmērā (pašvaldības budžetā kalendārā gada laikā). Līdzfinansējums tiek piešķirts ikgadējā pašvaldības budžetā paredzēto finanšu līdzekļu ietvaros.  Lai īstenotu saistošos noteikumus nav jāsamazina finansējums citām budžeta pozīcijām. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, ka arī plānotā regulējuma ietekmi konkurenci | Sociālā ietekme - jo vairāk privātīpašnieki izvēlēsies izmantot centralizētus ūdensapgādes un kanalizācijas pakalpojumus teritorijās, kur tie ir pieejami, jo pieejamāki un zemāki ūdenssaimniecības pakalpojumu tarifi būs pārējiem lietotājiem.  Ietekme uz vidi, iedzīvotāju veselību - noteikumu mērķis ir veicināt dzīvojamo māju pieslēgumu izbūvi centralizētajai kanalizācijas un ūdensapgādes sistēmai un samazināt vides piesārņojumu.  Ietekme uz iedzīvotāju veselību – pieslēgumu izbūve samazinās vides piesārņojumu un uzlabos ūdens kvalitāti, kas pozitīvi ietekmēs iedzīvotāju veselību.  Ietekme uz uzņēmējdarbības vidi pašvaldības teritorijā – noteikumiem nav ietekmes uz uzņēmējdarbības vidi, jo finansējuma saņēmēji ir fiziskas personas vai daudzdzīvokļu dzīvojamās mājas īpašnieku kopība.  Noteikumiem nav tiešas ietekmes uz konkurenci. |
| 1. Ietekme uz administratīvajām procedūrām uz to izmaksām | Lēmumu par Pašvaldības finansējuma piešķiršanu pieņem izpilddirektora izveidota konkursa vērtēšanas komisija (turpmāk – Komisija), kuras sastāvā darbojas ne mazāk kā 5 (piecas) personas.  Konsultācijas par pieteikumu sagatavošanu, pieteikumu apkopošanu un virzīšanu izskatīšanai Komisijā organizē Pašvaldības Attīstības un uzņēmējdarbības daļa.  Nav paredzamas papildu administratīvo procedūru izmaksas.  Ja lēmums par finansējuma saņemšanu ir pozitīvs, Pašvaldība ar Pretendentu slēdz līdzfinansējuma līgumu 30 (trīsdesmit) darba dienu laikā.  Noteikumi paredz, ka Komisijas pieņemto lēmumu var apstrīdēt pie pašvaldības izpilddirektora.  Pretendents 6 (sešu) mēnešu laikā no līguma noslēgšanas dienas Pašvaldībā iesniedz pārskatu, kuram pievieno:   * ūdenssaimniecības pakalpojumu sniedzēja izsniegto atzinumu par veikto darbu atbilstību izsniegtajiem tehniskajiem noteikumiem; * noslēgtā līguma par ūdenssaimniecības pakalpojuma sniegšanu kopiju; * Dienvidkurzemes novada augstas digitālas topogrāfiskās informācijas uzturētāja datubāzē reģistrētu izpilduzmērījumu digitālā formātā, ko apliecina piešķirtais ID numurs; * Izmaksas attaisnojošos dokumentus par tehniskās dokumentācijas izstrādi (ja attiecināms). |
| 1. Ietekme uz pašvaldības funkcijām un cilvēkresursiem | Noteikumu realizēšanai nav nepieciešami papildu cilvēkresursi, nav nepieciešama jaunu institūciju vai darba vietu izveide. |
| 1. Informācija par izpildes nodrošināšanu | Noteikumu izpildē iesaistīta Pašvaldības Attīstības un uzņēmējdarbības daļa, Administratīvā daļa, Finanšu un grāmatvedības daļa, Pašvaldības izpilddirektora izveidota projektu vērtēšanas komisija, SIA “Priekules nami”, SIA “Aizputes nami” un SIA “Grobiņas namserviss”. |
| 1. Informācija par prasību un izmaksu samērīgumu pret paredzētajiem ieguvumiem, ko sniedz mērķa sasniegšana | Noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.  Konkursā paredzētais līdzfinansējuma budžets ir līdz 100 000,00 EUR (viens simts tūkstoši euro un 00 centi) gadā. Sniedzot atbalstu pieslēgumu veidošanai, Pašvaldība novērš vai mazina vides piesārņojumu. |
| 1. Informācija par izstrādes gaitā veiktām konsultācijām ar privātpersonām un institūcijām | Noteikumu izstrādes procesā nav notikušas konsultācijas ar sabiedrības pārstāvjiem.  Atbilstoši [Pašvaldību likuma 46. panta trešajai daļai](https://likumi.lv/ta/id/336956-pasvaldibu-likums#p46), lai informētu sabiedrību par saistošo noteikumu projektu un dotu iespēju izteikt viedokli, saistošo noteikumu projekts tika publicēts Pašvaldības mājaslapā [www.dkn.lv](http://www.dkn.lv). sadaļas “Pašvaldība” apakšsadaļā “Normatīvie akti” “Saistošo noteikumu projekti” “Apspriešanā nodotie saistošo noteikumu projekti” sabiedrības viedokļu saņemšanai līdz 2024. gada \_\_.\_\_\_\_\_\_. Ja būs saņemti viedokļi, tie tiks apkopoti un pievienoti līdz Domes sēdei. |

Pašvaldības domes priekšsēdētājs Aivars Priedols